11. schôdza NR SR - 15.deň - A. dopoludnia
Dátum: 2012-12-19
Poslanec: Matovič, Igor (OĽANO)
Druh vystúpenia: Vystúpenie v rozprave

66. Že keď niekto ukradol 3,5 milióna kilogramov múky a cestovín, resp. urobil to, alebo či to bol už úradník, ale na vrchole tohto ministerstva bol kolega Simon, ale vzhľadom na to, že to je jednoducho náš opozičný brat alebo brat v Ľudovej platforme, tak sa tvárime, že však v poriadku, hlavne, že zabezpečil rozdanie pre 82 % ľudí, pre 412-tisíc ľudí tú potravinovú pomoc zabezpečil. Pán minister Simon viedol ministerstvo, ktoré umožnilo, aby niekto ukradol 3,5 milióna kilogramov múky a cestovín, ktoré patrili do rúk chudobných ľudí. Mňa zaujíma týchto 3,5 milióna kilogramov múky a cestovín. A nemienim si zakrývať oči iba preto, že kolega Simon teraz s nami sedí spoločne v opozičnej lavici a nebudem sa tváriť, že však urobil svoju robotu na 82 %. Kolega Fecko, ktorý tu momentálne nie je, ale veľmi oduševnene zvykne hovoriť o tom, že Biblia hovorí - nepokradneš - a nehovorí o tom, že nepokradneš toľko alebo toľko, ale že nepokradneš. A ja si myslím, že keď raz je minister zodpovedný za to, aby zabezpečil rozdanie potravinovej pomoci, je jeho úlohou zabezpečiť rozdanie potravinovej pomoci pre 500-tisíc ľudí a nie pre-412 tisíc ľudí. Takisto to, čo tu bolo ukázané pánom ministrom Jahnátkom, keď ukazoval vlastne sklady, ktoré podpísalo ministerstvo, s ktorými súhlasilo, v ktorých mali byť uskladnené tieto potraviny alebo teda múka a cestoviny, a napríklad ten jeden sklad, ktorý nemal strechu, a bola to de facto bytovka bez strechy a na tom druhom poschodí, ministerstvo pod vedením pána ministra Simona podpísalo, že tam môže byť uskladnených 3,5 milióna kilogramov múky a cestovín, tak je to podľa mňa vrcholné zlyhanie ministerstva pod vedením pána ministra Simona. A poviem to napriek tomu, že sme spoločne v opozícii. Lebo keď chceme hľadať spravodlivosť, tak mali by sme byť dôslední a nemali by sme byť povrchní. Lebo keď pri hľadaní spravodlivosti si zakryjeme oči pred pravdou iba preto, lebo niekto je náš opozičný brat, tak to nie je hľadanie spravodlivosti, ale to je povrchnosť sama osebe, ktorou sa nikdy k spravodlivosti nedopátrame. Ja osobne nevyznám sa do hĺbky do tejto témy. Z toho, čo tu bolo predložené, počúval som prezentáciu pána ministra. On de facto čítal správu, ktorá je aj na internete k dispozícii. Mám z toho pocit, že rok, zjednodušene, 2001 bol zlyhaním ministerstva pod vedením pána Simona. Rok 2012, potravinová pomoc na rok 2012 je vaše spoločné zlyhanie, aj vy ste mohli urobiť niečo a nemuseli ste čakať, že príde minister a príde prevziať tú svoju moc, a v tomto prípade takisto sa líšim od kolegov, ktorí hovoria, že to je pochopiteľné, že nový minister alebo starý minister nechce urobiť nejaký krok, aby nebol obviňovaný, že podpísal nejakú zmluvu alebo vyhlásil nejaké verejné obstarávanie, aby mu to niekto nevyčítal. Minister musí byť odvážny a musí si stáť za svojimi krokmi. Ak viem, že štátu hrozia nejaké škody, a v tomto prípade, že chudobným hrozia nejaké škody, bolo psou povinnosťou ministra Simona konať a nie vyčkávať na to, kedy príde minister Jahnátek. Na druhej strane, od pána alebo od pána ministra Jahnátka by som očakával podľa toho, čo tu je popísané, väčšiu aktivitu a aj od úradníkov alebo priamo od vás, že sa naozaj do toho obujete od prvého dňa, ktorý ste prišli do ministerstva, na ministerstvo, a ak vám, ak je pravda to, čo hovorí kolega Simon, že vás upozorňoval na tento problém, v ten prvý deň ste to mali riešiť a myslím si, že by ste veľa dokázali vyriešiť. Čiže rok 2012 a potravinovú pomoc na rok 2012 vidím ako váš spoločný hriech, nieže vidím, ale čítam, ako váš spoločný hriech, a rok 2013 je čisto hriech vašeho ministerstva pod vaším vedením. Lebo je napísané konkrétne v tejto správe to, že Slovenská republika informovala v stanovenom termíne Komisiu, že uvedené informácie poskytne v priebehu júna 2012. V zmysle nariadenia Európskeho parlamentu a Rady Európskej únie č. 121/2012 bolo potrebné do 31. 5., čiže do 31. mája tohto roku informovať komisiu o podrobnostiach programu, o hlavných charakteristikách a cieľoch, detailoch programu, počte organizácií, časovom harmonograme rozdávania potravín, type potravín, ktoré sa budú rozdávať a o ostatných informáciách. Do 31. 5. bola povinnosť nášho ministerstva informovať Komisiu o tom, o týchto skutočnostiach, ktoré som teraz čítal, a vy ste boli schopní informovať do termínu iba o tom, že budete o tom informovať v júni. Ale kebyže, dobre, teda teoreticky ste do termínu povedali, že budete budeme informovať na budúci mesiac. Keď už raz takýto prešľap urobím, tak aspoň dodržím a budem informovať v júni. Sľúbili ste Komisii, mali ste do mája, sľúbili ste, že budete do júna, a informovali ste v júli, ako je teda presne napísané aj v tej správe, ktorú ste predložili, lebo až 10. 7. ste poslali list ministerstva na Komisiu o pridelení celkového finančného balíka vo výške 4,5 mil. eur s nadefinovaním potravín, ktoré sa plánovali distribuovať (ryža, cestoviny, cukor, múka). Čiže ešte raz, povinnosť, zákon, nariadenie, alebo ako to máme nazvať, bolo do 31. 5. Vaše ministerstvo odpísalo - budeme až v júni, čiže do 30. 6. - a v skutočnosti ste informovali 10. 7. Tým pádom je to čisto vaše zlyhanie. Myslím si, druhá vec je, že osobne si myslím, že celkovo takáto forma pomoci zo strany Bruselu je hlúposť a je vlastne byrokratický nezmysel. Prečo Brusel nepovie a takisto, ako takýmto spôsobom nám prispeje peniazmi na to, aby my sme tu nakupovali múku a cestoviny, prečo nepovedia: "Tu máte peniaze, dajte, subvencujte vašich chudobných, určite si vašich 500-tisíc najchudobnejších ľudí a k sociálnym dávkam alebo inej pomoci, ktorú týmto ľuďom dávate, pridajte týchto 5,50 a nech si kúpia z toho múku a cestoviny. Načo sa zaťažujeme sami seba hľadaním organizácií, ktoré budú rozdávať múku, ktoré najprv ju budú vyrábať verejnými obstarávaniami? Nech nám dajú peniaze, my ich rozdelíme tým chudobným, keď nám naozaj chcú pomôcť. Keď nám chcú ublížiť a možno vytvárať zbytočne takéto situácie, nech to naďalej byrokrati z Bruselu robia takýmto primitívnym, hlúpym spôsobom. Čiže ešte raz, nedokážem sa stotožniť zatiaľ s jednotným opozičným videním, ktoré tu prezentoval najprv kolega Hlina, ale teda potom aj ostatní poslanci. Odmietam hrať takúto hru na spravodlivosť, že budem ukazovať prstom na vládnu moc iba preto, lebo oni vládnu, a odmietam naďalej takisto z druhej strany pozerať, že vládna moc ukazuje všetko, že chybu sme urobili iba my alebo bývalá koalícia, alebo iba minister Simon. Myslím si, že keď si čestne, keď ste čestní chlapi, jeden aj druhý, a ja si naozaj myslím, že obidvaja v skutočnosti ste, tak pôjdete tam do salónika a poviete si áno, spravil som chybu aj ja, aj ty, už si to nevyčítajme, spravili sme to, kajajme sa, urobme všetko preto, aby do budúcna sa takýto hriech nestával a presvedčme spoločne Komisiu, aby nám dali peniaze a nenútili nás kupovať múku, vyrábať cestoviny, hľadať charitatívne organizácie s pofidérnymi skladmi a zabezpečovať distribúciu chudobným. Dajme chudobným peniaze, oni si kúpia to, čo potrebujú, a urobte niečo pre spoločnú vec a nekonečne sa nehádajte o malichernostiach, nepolitikárčite zbytočne, lebo spravodlivosť je pravdepodobne niekde uprostred medzi vašimi stanoviskami.